NEUVOSTON ASETUS liikkeeseen tarkoitettujen eurometallirahojen yksikköarvoista ja teknisistä eritelmistä 3 päivänä toukokuuta 1998 annetun asetuksen (EY) N:o 975/98 muuttamisesta Ehdotus NEUVOSTON ASETUS liikkeeseen tarkoitettujen eurometallirahojen yksikköarvoista ja teknisistä eritelmistä 3 päivänä toukokuuta 1998 annetun asetuksen (EY) N:o 975/98 muuttamisesta /* KOM/2011/0296lopull. - NLE 2011/0128 */





2011/0128 (NLE) Ehdotus NEUVOSTON ASETUS liikkeeseen tarkoitettujen eurometallirahojen yksikköarvoista ja teknisistä eritelmistä 3 päivänä toukokuuta 1998 annetun asetuksen (EY) N:o 975/98 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 128 artiklan 2 kohdan, ottaa huomioon Euroopan komission ehdotuksen, ottaa huomioon Euroopan parlamentin lausunnon, ottaa huomioon Euroopan keskuspankin lausunnon, sekä katsoo seuraavaa: (1) Liikkeeseen tarkoitettujen eurokolikoiden kansallisia puolia ja liikkeeseenlaskua koskevista yhteisistä suuntaviivoista 19 päivänä joulukuuta 2008 annetussa neuvoston suosituksessa 2009/23/EY[1], joka hyväksyttiin 10 päivänä helmikuuta 2009 annetuissa neuvoston päätelmissä, määritellään liikkeeseen laskettavien eurometallirahojen kansallisten puolten kuva-aiheisiin sekä keskinäiseen tiedotukseen ja kyseisten kuva-aiheiden hyväksymiseen sovellettavat yhteiset periaatteet. (2) Koska eurometallirahat liikkuvat koko euroalueella, niiden kansalliset erityispiirteet ovat yhteistä etua koskeva asia. Niiden moitteettoman liikkeen turvaamiseksi sekä oikeusvarmuuden ja avoimuuden takaamiseksi on asianmukaista antaa liikkeeseen laskettavien eurometallirahojen yksikköarvoja ja teknisiä eritelmiä koskeville säännöille, jotka vahvistetaan suosituksessa 2009/23/EY, oikeudellisesti sitova muoto sisällyttämällä ne liikkeeseen tarkoitettujen eurometallirahojen yksikköarvoista ja teknisistä eritelmistä annettuun neuvoston asetukseen (EY) N:o 975/98[2]. (3) Eurometallirahoilla on yhteinen puoli ja oma kansallinen puoli. Eurometallirahojen yhteisellä puolella on sekä yhteisen rahan nimi että metallirahan yksikköarvo. Kansallisella puolella ei tulisi toistaa yhteisen rahan nimeä eikä metallirahan yksikköarvoa. (4) Eurometallirahojen kansalliselle puolelle olisi merkittävä selvästi liikkeeseen laskevan jäsenvaltion nimi, jotta käyttäjät voivat helposti tunnistaa liikkeeseen laskevan jäsenvaltion. (5) Kukin osallistuva jäsenvaltio päättää eurometallirahojen kansallisen puolen kuva-aiheista tämän asetuksen mukaisesti ja ottaen huomioon, että eurometallirahat eivät ole liikkeessä ainoastaan liikkeeseen laskevassa jäsenvaltiossa vaan koko euroalueella. Sen varmistamiseksi, että myös kansallinen puoli on heti tunnistettavissa eurometallirahaksi, kuva-aiheen olisi oltava Euroopan unionin lipun 12 tähden kokonaan ympäröimä. (6) Liikkeeseen tarkoitettujen eurometallirahojen tunnistamisen helpottamiseksi ja niiden lyömisen asianmukaisen jatkuvuuden varmistamiseksi liikkeeseen tarkoitettujen tavallisten eurometallirahojen kansallisten puolten kuva-aiheita ei periaatteessa pitäisi muuttaa, jollei niissä tarkoitettu valtionpäämies vaihdu. (7) Jäsenvaltioiden olisi kuitenkin voitava laskea liikkeeseen euromääräisiä erikoisrahoja juhlistamaan aiheita, joilla on suuri kansallinen tai Euroopan laajuinen merkitys, kun taas kaikkien osallistuvien jäsenvaltioiden yhdessä liikkeeseen laskemat erikoisrahat olisi varattava sellaisia aiheita varten, joilla on erittäin suuri Euroopan laajuinen merkitys. Kaksi euroa on sopivin yksikköarvo pääasiassa sen vuoksi, että kyseisen metallirahan läpimitta on suuri ja sen tekniset ominaisuudet tarjoavat riittävän suojan väärennöksiä vastaan. (8) Liikkeeseen laskevien jäsenvaltioiden olisi tiedotettava toisilleen uusista kansallisista puolista hyvissä ajoin ennen suunniteltua liikkeeseenlaskupäivää. Liikkeeseen laskevan jäsenvaltion olisi tätä varten toimitettava luonnos eurometallirahojen kuva-aiheista komissiolle, joka tarkastaa, onko tätä asetusta noudatettu. (9) Sen vuoksi asetusta (EY) N:o 975/98 olisi muutettava, ON HYVÄKSYNYT TÄMÄN ASETUKSEN: 1 artikla Lisätään asetukseen (EY) N:o 975/98 1 a–1 h artikla seuraavasti: ”1 a artikla Liikkeeseen tarkoitettujen eurometallirahojen tyypit 1. Liikkeeseen tarkoitetut eurometallirahat ovat joka tavallisia rahoja tai erikoisrahoja. 2. Liikkeeseen tarkoitetuilla eurometallirahoilla on yhteinen puoli ja oma kansallinen puoli. 1 b artikla Ei valuutan nimeä eikä yksikköarvoa kansallisella puolella 1. Liikkeeseen tarkoitettujen eurometallirahojen kansallisella puolella ei saa toistaa tietoja metallirahan yksikköarvosta eikä viittausta siihen. Kansallisella puolella ei saa toistaa yhteisen rahan nimeä tai osaa siitä, paitsi jos tiedot esitetään erilaisilla aakkosilla. 2. Kahden euron metallirahan tekstireunuksessa voidaan kuitenkin ilmaista metallirahan yksikköarvo sillä edellytyksellä, että käytetään vain numeroa ”2” tai sanaa ”euro” taikka molempia. 1 c artikla Liikkeeseen laskevan jäsenvaltion tunnistetiedot kansallisella puolella Kaiken arvoisten liikkeeseen tarkoitettujen eurometallirahojen kansallisella puolella on oltava metallirahan liikkeeseen laskeneen jäsenvaltion nimi tai nimilyhenne. 1 d artikla Kansallisen puolen kuva-aihe 1. Liikkeeseen tarkoitettujen eurometallirahojen kansallisella puolella on oltava 12 tähteä, joiden on ympäröitävä kokonaan kansallista kuva-aihetta, mukaan lukien lyöntivuosi ja liikkeeseen laskeneen jäsenvaltion nimi. Metallirahan 12 tähteä on kuvattava samalla lailla kuin Euroopan unionin lipussa. 2. Kuva-aihetta valittaessa on otettava huomioon, että eurometallirahat liikkuvat kaikissa asetuksen (EY) N:o 974/98[3] 1 artiklassa määritellyissä osallistuvissa jäsenvaltioissa. 1 e artikla Liikkeeseen tarkoitettujen tavallisten eurometallirahojen kansallisiin puoliin tehtävät muutokset 1. Liikkeeseen tarkoitettujen euro- tai senttimääräisten metallirahojen kansallisten puolten kuva-aiheita ei saa muuttaa, jollei metallirahassa tarkoitettu valtionpäämies vaihdu, sanotun kuitenkaan rajoittamatta 1 f artiklan soveltamista. Liikkeeseen laskevien jäsenvaltioiden olisi kuitenkin voitava saattaa ajan tasalle valtionpäämiestä esittävät kuva-aiheet joka viidestoista vuosi, jotta huomioon voidaan ottaa valtionpäämiehen ulkonäön muuttuminen. Liikkeeseen laskevien jäsenvaltioiden on saatettava eurometallirahojen kansalliset puolet ajan tasalle, jotta ne ovat kokonaisuudessaan tämän asetuksen mukaisia ennen 1 h artiklassa säädetyn siirtymäkauden päättymistä. 2. Valtionpäämiehen väliaikainen puuttuminen tai tilapäinen nimittäminen ei anna oikeutta muuttaa liikkeeseen tarkoitettujen tavallisten eurometallirahojen kansallisia puolia. 1 f artikla Liikkeeseen tarkoitetut euromääräiset erikoisrahat 1. Liikkeeseen tarkoitettuja euromääräisiä erikoisrahoja, joiden kuva-aihe eroaa liikkeeseen tarkoitetuista tavallisista eurometallirahoista, lasketaan liikkeeseen juhlistamaan ainoastaan sellaisia aiheita, joilla on suuri kansallinen tai Euroopan laajuinen merkitys. Kaikkien osallistuvien jäsenvaltioiden yhdessä liikkeeseen laskemilla euromääräisillä erikoisrahoilla juhlistetaan ainoastaan aiheita, joilla on erittäin suuri Euroopan laajuinen merkitys. 2. Liikkeeseen tarkoitettujen euromääräisten erikoisrahojen tekstireunuksen on oltava sama kuin liikkeeseen tarkoitettujen tavallisten eurometallirahojen. 3. Liikkeeseen tarkoitettujen erikoisrahojen nimellisarvo voi olla ainoastaan 2 euroa. 1 g artikla Tiedotusmenettely ja kansallisten puolien muutosten julkistaminen 1. Jäsenvaltioiden on tiedotettava toisilleen liikkeeseen tarkoitettujen eurometallirahojen uusien kansallisten puolten kuva-aiheiden luonnoksista, myös tekstireunuksista, ja liikkeeseen laskettavista määristä ennen kuva-aiheiden virallista hyväksymistä. 2. Liikkeeseen laskevan jäsenvaltion on toimitettava 1 kohdan soveltamiseksi komissiolle luonnokset eurometallirahojen uusista kuva-aiheista vähintään kuusi kuukautta ennen suunniteltua liikkeeseenlaskupäivää. Komissio tarkastaa viipymättä ja viimeistään kymmenen työpäivän kuluessa, onko tämän asetuksen säännöksiä noudatettu. 3. Jos ja kun komissio katsoo, että tämän asetuksen säännöksiä noudatetaan, se toimittaa arviointinsa viipymättä liikkeeseen laskevalle jäsenvaltioille. Se toimittaa arvioinnin viipymättä myös toisille jäsenvaltioille talous- ja rahoituskomitean asiaa käsittelevän alakomitean välityksellä. Jos jokin jäsenvaltio katsoo, ettei kuva-aihe ole asianmukainen, ottaen huomioon, että eurometallirahat liikkuvat kaikissa osallistuvissa jäsenvaltioissa, sen on ilmoitettava asiasta komissiolle viiden työpäivän kuluessa. Komissio tekee tämän jälkeen viipymättä lopullisen päätöksensä kuva-aiheen hyväksymisestä tai hylkäämisestä. 4. Jos ja kun komissio katsoo, ettei tämän asetuksen säännöksiä noudateta, se ilmoittaa asiasta viipymättä liikkeeseen laskevalle jäsenvaltiolle, jonka on toimitettava uusi kuva-aihe. 5. Komissio julkaisee kaikki merkitykselliset tiedot eurometallirahojen uusista kansallisista kuva-aiheista Euroopan unionin virallisessa lehdessä. 1 h artikla Siirtymäsäännökset 1 b, 1 c ja 1 d artiklaa sekä 1 f artiklan 2 kohtaa a) ei sovelleta liikkeeseen tarkoitettuihin eurometallirahoihin, jotka on laskettu liikkeeseen ennen neuvoston asetuksen (EU) N:o … [tämän muutosasetuksen numero sen hyväksymisen jälkeen] voimaantuloa, b) ei sovelleta siirtymäkaudella, joka päättyy 10 vuoden kuluttua neuvoston asetuksen (EU) N:o …[tämän muutosasetuksen numero sen hyväksymisen jälkeen] voimaantulosta, kuva-aiheisiin, jotka jo ovat laillisesti käytössä liikkeeseen tarkoitetuissa eurometallirahoissa mainitun asetuksen voimaantulohetkellä.”. 2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä Neuvoston puolesta Puheenjohtaja [1] EUVL L 9, 14.1.2009, s. 52. [2] EYVL L 139, 11.5.1998, s. 6. [3] EYVL L 139, 11.5.1998, s. 1.